29 vrygelaat ná geweld by Riebeek-Kasteel‘n Voertuig wat in Riebeek-Kasteel, die klein plattelandse dorpie in die Wes-Kaap, omgegooi is. Foto: Verskaf. Altesaam 29 mense wat in hegtenis geneem is in verband met onluste by Riebeek-Kasteel in die Wes-Kaap, is vrygelaat. Eric Ntabazalila, woordvoerder van die Wes-Kaapse nasionale vervolgingsgesag, het gesê altesaam 37 mense is in hegtenis geneem nadat gewelddadige betogings Sondag in dié plattelandse dorpie uitgebreek het. “Slegs agt van die 37 mense het Dinsdag in die Malmesbury-landdroshof verskyn op aanklag van openbare geweld. Die ander 29 is vrygelaat weens ŉ gebrek aan bewyse,” het Ntabazalila gesê. Die agt verdagtes is steeds in aanhouding en moet weer Vrydag in die hof verskyn wanneer hulle na verwagting om borgtog gaan aansoek doen. Maroela Media het vroeër berig sowat 300 mense het Sondag en Maandag die strate ingevaar om oor dienslewering te betoog. Die betogers het onder meer by ŉ plaaslike wynmakery ingebreek en ook ŉ voertuig omgegooi.